Tweejarige sterf in ongeluk buite Graaff-Reinet(Argieffoto: @WCHEMS/Twitter) ŉ Tweejarige seuntjie is Vrydagoggend dood in ŉ ongeluk op die N9 net buite Graaff-Reinet in die Oos-Kaap. Die ongeluk het kort na 03:00 Vrydag op die pad tussen Aberdeen en Graaff-Reinet gebeur, het Charles Bramwell, woordvoerder van die Oos-Kaapse departement van vervoer, gesê. Hy het gesê ŉ gesin het van die Wes-Kaap na die Oos-Kaap gereis toe die bestuurder vir ŉ koedoe uitgeswenk en beheer oor die Volkswagen Polo verloor het. Die peuter is op die ongelukstoneel dood, terwyl sy ouers na die Midlands-hospitaal vir behandeling geneem is. Die polisie ondersoek ŉ saak van strafbare manslag.